ગાંધીનગર, 30 મેઃ ગુજરાત સહિત દેશભરમાં છેલ્લા ત્રણેક દિવસથી રેકોર્ડ તોડ ગરમી પડી રહી છે. ગરમીના કારણે લોકો બેહાલ થઇ ગયા છે. દેશના મેગા શહેરો કે જ્યાં માર્ગો વાહનોની અવર-જવરથી ભર્યા રહેતા તે સુમસામ બની ગયા છે. વાત દિલ્હી શહેરની કરવામાં આવે તો દિલ્હીમાં ગરમીએ 16 વર્ષનો રેકોર્ડ તોડ્યો છે. દિલ્હીમાં 46 ડિગ્રીની આસપાસ તાપમાન નોંધાયું છે. ગુજરાતની વાત કરવામાં આવે તો અમદાવાદમાં 44.5, ગાંધીનગર 43.8, રાજકોટમાં 43.5 ડિગ્રી સેલ્સિયસ તાપમાન નોંધાયું હતું અને આજે પણ અમદાવાદમાં 43.5 અને ગાંધીનગરમાં 43.8 ડિગ્રી ગરમી રહેશે તેવા અનુમાન છે.